Direktiva Komisije

z dne 15. aprila 1987

o navajanju volumenskega deleža alkohola pri označevanju alkoholnih pijač za prodajo končnim potrošnikom

(87/250/EGS)

KOMISIJA EVROPSKE UNIJE JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 79/112/EGS z dne 18. decembra 1978 o približevanju zakonodaje držav članic o označevanju, predstavljanju in oglaševanju živil za prodajo končnim potrošnikom [1], kakor je bila nazadnje spremenjena z Direktivo 86/197/EGS [2], in zlasti drugega odstavka člena 10a Direktive,

ker je člen 3 Direktive 79/112/EGS določil za obvezno, da se pri označevanju pijač, ki vsebujejo več kot 1,2 vol % alkohola, navede dejanska vsebnost alkohola v volumnih;

ker je treba določiti pravila o načinu takega navajanja;

ker so za izdelke, ki so razvrščeni pod tarifnima številkama 22.04 in 22.05 skupne carinske tarife, taka pravila določena v posebnih predpisih Skupnosti, ki se zanje uporabljajo;

ker se ta direktiva uporablja za vse pijače, ki vsebujejo več kot 1,2 vol % alkohola;

ker Priloga Direktive Sveta 76/766/EGS z dne 27. julija 1976 o približevanju zakonodaje držav članic, ki se nanaša na alkoholne tablice [3] določa pravila Skupnosti o opredelitvi in metodi določanja in podajanja vsebnosti alkohola v volumnih;

ker se torej ta direktiva lahko omeji na uvedbo predpisov, ki morajo taka pravila dopolniti;

ker bi morali za namen vzpostavitve toleranc ustrezno upoštevati različne vrste posameznih pijač, na katere se nanaša, stopnjo opažene spremenljivosti in tehnične težave pri zagotavljanju, da se bo deklarirana vrednost skladala z dejansko vrednostjo;

ker bo treba pravočasno sprejeti eno ali več analiznih metod Skupnosti za določanje vsebnosti alkohola v volumnih, da bi omogočili pravilno uporabo Direktive 79/112/EGS in te direktive;

ker so ukrepi, predvideni s to direktivo, v skladu z mnenjem Stalnega odbora za živila,

SPREJELA NASLEDNJO DIREKTIVO:

Člen 1

Ta direktiva zadeva navajanje dejanske vsebnosti alkohola v volumnih pri označevanju pijač, ki vsebujejo več kot 1,2 vol % alkohola in ki niso razvrščene pod tarifni številki 22.04 in 22.05 skupne carinske tarife.

Člen 2

1. Vsebnost alkohola se določi pri 20 oC.

2. Vrednost za vsebnost alkohola se navede do največ enega decimalnega mesta natančno. Sledi ji oznaka "vol %", pred njo pa je lahko beseda "alkohol" ali okrajšava "alk.".

Člen 3

1. Dovoljene pozitivne in negativne tolerance glede na navedbo vsebnosti alkohola v volumnih, izražene v absolutnih vrednostih, so naslednje:

(a) pijače, ki niso navedene v nadaljevanju:

0,3 vol %;

(b) pivo z vsebnostjo alkohola, ki ni večja od 5,5 vol %; pijače, razvrščene v podštevilko 22.07 B II skupne carinske tarife, in narejene iz grozdja:

0,5 vol %;

(c) pivo z vsebnostjo alkohola, ki je večja od 5,5 vol %; pijače, razvrščene v podštevilko 22.07 B I skupne carinske tarife, in narejene iz grozdja: jabolčni mošti, hruškovi mošti, sadno vino in podobno, pridelani iz drugega sadja kakor iz grozdja, polpeneči ali peneči; pijače na osnovi fermentiranega medu:

1 vol %;

(d) pijače, ki vsebujejo macerirano sadje ali dele rastlin:

1,5 vol %.

2. Tolerance, določene v odstavku 1, se uporabljajo, brez poseganja v tolerance, ki izhajajo iz analizne metode, uporabljene za določanje vsebnosti alkohola.

Člen 4

1. Države članice, kjer je potrebno, spremenijo svojo zakonodajo, da jo uskladijo s to direktivo, in o tem takoj obvestijo Komisijo; tako spremenjena zakonodaja se uporablja na tak način, da:

- najpozneje do 1. maja 1988 dovoljuje trgovanje z izdelki, ki ustrezajo tej direktivi;

- od 1. maja 1989 prepoveduje trgovanje z izdelki, ki ne ustrezajo tej direktivi.

2. Vendar je trgovanje s pijačami, ki ne ustrezajo tej direktivi in ki so bile označene do datuma v drugi alinei odstavka 1, dovoljeno do porabe zalog.

Člen 5

Ta direktiva je naslovljena na države članice.

V Bruslju, 15. aprila 1987

Za Komisijo

Cockfield

Podpredsednik

[1] UL L 33, 8.2.1979, str. 1.

[2] UL L 144, 29.5.1986, str. 38.

[3] UL L 262, 27.9.1976, str. 149.

--------------------------------------------------